Publication: Magyar Közlöny
Issue: MK-2003-145 (Year: 2003, Number: 145)
Era: 1990-2004
Section: a Magyarország államformájáról szóló 1946. évi I. törvénycikk 9. §-ára) tekintettel is — megállapítható, hogy az
Paragraph Index: 63

2. A ma hatályos európai alkotmányokat áttekintve megállapítható, hogy az imént leírt felfogásbeli különbség ma is létezik az uralkodók és köztársasági elnökök törvényhozáshoz való viszonyában. A monarchákat az alkotmányok — néhány kivételtõl eltekintve — ma is a törvényhozás részeként fogják fel. Ennek megfelelõen ezek az alkotmányok nevesítik az uralkodó törvényszentesítési jogát is — a megtagadás jogának külön nevesítése nélkül. Az elmúlt két-három évszázad politikai és közjogi fejlõdésének eredményeként azonban a gyakorlatban a szentesítési jog elvesztette eredeti tartalmát. A koronás fõk jellemzõen nem élnek már a megtagadás jogával (Nagy-Britanniában 1707 óta nem volt erre példa), a szentesítés tulajdonképpen formális aktussá vált. Az alkotmányos monarchiákban az uralkodó helyett a második kamarák (felsõházak) rendelkeznek olyan jogkörökkel, amelynek révén a „vétó” megváltozott formában jelen van a törvényalkotási folyamatban. Az európai köztársasági elnökök általában rendelkeznek valamilyen mérlegelési (vétó- vagy elõzetes normakontroll-) joggal. Meghatározott idõn belül élhetnek vele, egy alkalommal. Vannak olyan köztársasági elnökök is, akik számára az alkotmány semmilyen mérlegelési jogot sem biztosít, ez ugyanazzal magyarázható, amivel az uralkodó kivonulása a törvényalkotásból: a második kamara látja el a törvényalkotás kontrollját. Ritka és atipikus az a modell, amelyben a köztársasági elnök többféle mérlegelési joggal is rendelkezik: a törvényhozás felé élhet a vétó jogával, és megteheti, hogy egy alkotmány-védõ szerv felé gyakorolja elõzetes normakontroll jogát. Ez azokra az országokra jellemzõ, ahol egyáltalán megtalálható az alkotmánybírósági elõzetes normakontroll intézménye, így Franciaországban, Lengyelországban és Romániában. Ezek közül a mintát adó félprezidenciális kormányformát bevezetõ francia alkotmány határozottan elválasztja a vétó és az elõzetes normakontroll intézményét, és szigorúan egyszeri és vagylagos gyakorlást tesz lehetõvé a köztársasági elnök számára. Ezt a francia mintát követte Magyarország, ahol az államfõ mind a vétójoggal, mind az elõzetes normakontroll jogával rendelkezik.

Source: https://magyarkozlony.hu/hivatalos-lapok/42ecc5b5a8eae0ec02ab00ba2551bc8d78311f8d/dokumentumok/db6b089b450ec31c753b9f33688c0b0dbb03fd00/letoltes